Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Neljäs osa - Siirtymätoimenpiteet - II osasto - Espanjaa koskevat siirtymätoimenpiteet - 3 luku - Maatalous - II jakso - Tiettyjä yhteisiä markkinajärjestelyjä koskevat määräykset - 15 alajakso - Hedelmä- ja vihannesjalosteet - 118 artikla



Virallinen lehti nro L 302 , 15/11/1985 s. 0058



Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Neljäs osa - Siirtymätoimenpiteet - II osasto - Espanjaa koskevat siirtymätoimenpiteet - 3 luku - Maatalous - II jakso - Tiettyjä yhteisiä markkinajärjestelyjä koskevat määräykset - 15 alajakso - Hedelmä- ja vihannesjalosteet - 118 artikla Hedelmä- ja vihannesjalostealan yhteisestä markkinajärjestelystä annetun asetuksen (ETY) N:o 516/77 3 artiklassa säädetyn tukijärjestelyn piiriin kuuluviin tuotteisiin sovelletaan Espanjassa seuraavia määräyksiä. 1. Edellä 70 artiklassa tarkoitettuun ensimmäiseen lähentämiseen asti asetuksen (ETY) N:o 516/77 3 b artiklassa tarkoitettu vähimmäishinta määritetään: - jalostettavaksi tarkoitetulle tuotteelle aiemman kansallisen järjestelyn mukaisesti Espanjassa vahvistetun hinnan perusteella tai - jos tällaista hintaa ei ole, niiden erikseen määritettävänä edustavana jaksona todettujen hintojen perusteella, jotka Espanjassa maksetaan jalostettaviksi tarkoitettujen tuotteiden tuottajille. 2. Siinä tapauksessa, että 1 kohdassa tarkoitettu vähimmäishinta on: - alhaisempi kuin yhteinen hinta, Espanjassa käytettävää hintaa muutetaan 70 artiklassa määrättyjä yksityiskohtaisia sääntöjä noudattaen kunkin liittymistä seuraavan markkinointivuoden alussa, - korkeampi kuin yhteinen hinta, jälkimmäistä sovelletaan Espanjan osalta liittymisestä alkaen. 3. a) Tomaattijalosteille Espanjassa myönnettävän yhteisön tuen määrä johdetaan nykyiselle yhteisölle lasketusta tuesta ensimmäisten neljän liittymistä seuraavan markkinointivuoden ajan ottaen huomioon 2 kohdan soveltamisesta johtuvien, vähimmäistuottajahintojen välinen ero, ennen kun jälkimmäinen tuki mahdollisesti vähenee näille tuotteille nykyisessä yhteisössä vahvistetun takuukynnyksen ylittyessä. Silloin kun takuukynnys ylittyy nykyisessä yhteisössä, ja jos tämä osoittautuu välttämättömäksi tavanomaisten kilpailuolosuhteiden takaamiseksi Espanjan ja nykyisen yhteisön tuotannonalojen välillä, päätetään asetuksen (ETY) N:o 516/77 20 artiklassa säädettyä menettelyä noudattaen, että Espanjan kuningaskunta soveltaa 72 artiklan 3 kohdan a alakohdan mukaisesti kolmansiin maihin suuntautuvassa viennissä tasausmaksua, joka on enimmillään yhtä suuri kuin Espanjan osalta vahvistetun tuen ja vahvistetusta yhteisön tuesta mahdollisesti johdetun tuen välinen ero. Asetuksessa (ETY) N:o 1320/85 tarkoitetun järjestelyn voimassaolon päättyessä tasausmaksuja ei kanneta lainkaan, jos osoitetaan, että espanjalainen tuote ei ole saanut Espanjassa myönnettävää yhteisön tukea. Espanjassa sovellettava tuki ei missään tapauksessa saa olla korkeampi kuin nykyisessä yhteisössä myönnetyn tuen määrä. b) Yhteisön tuen myöntäminen Espanjassa rajataan ensimmäisten neljän liittymistä seuraavan markkinointivuoden ajan markkinointivuosittain sellaiseen määrään jalosteita, joka vastaa seuraavia määriä tuoreita tomaatteja: - tomaattitiivisteiden valmistuksessa 370 000 tonnia, - kokonaisten kuorittujen tomaattien valmistuksessa 209 000 tonnia, - muiden tomaattituotteiden valmistuksessa 88 000 tonnia. Edellä vahvistetut määrät, jotka on mukautettu yhteisön kynnyksiin tuona ajanjaksona mahdollisesti tehtyjen muutosten mukaisesti, otetaan huomioon kyseisen ajanjakson päättyessä yhteisön kynnyksiä vahvistettaessa. 4. Espanjassa myönnettävän yhteisön tuen määrä johdetaan nykyiselle yhteisölle vahvistetusta tuesta viidennen ja kuudennen liittymistä seuraavan markkinointivuoden ajan tomaattijalosteiden osalta, ja liittymistä seuraavan kuuden markkinointivuoden aikana muiden tuotteiden osalta, ottaen huomioon 2 kohdan soveltamisesta johtuva vähimmäishintojen ero. Jos kuitenkin Espanjassa tietyn tuotteen osalta todetut jalostamiskustannukset ovat aiemman kansallisen järjestelyn mukaisesti erikseen määritettävänä edustavana ajanjaksona pienemmät kuin vähintään 10 prosenttia nykyisen yhteisön tämänhetkisistä jalostuskustannuksista, Espanjassa muille kuin tomaattituotteille myönnettävä tuki johdetaan ottaen samoin huomioon todettujen jalostuskustannusten välinen ero. Espanjassa todetut jalostuskustannukset lähennetään asteittain nykyisessä yhteisössä todettuihin kustannuksiin noudattaen samoja hintojen lähentämistä koskevia sääntöjä kuin ne, joita tarkoitetaan 70 artiklassa. 5. Yhteisön tukea sovelletaan Espanjassa kokonaisuudessaan seitsemännen liittymistä seuraavan markkinointivuoden alusta. 6. Sokeriliemeen säilöttyjen persikoiden osalta yhteisön tuen myöntäminen rajataan neljän ensimmäisen liittymistä seuraavan markkinointivuoden ajaksi nettopainona ilmoitettuun 80 000 tonniin valmista tuotetta. 7. Nykyisessä yhteisössä voimassa olevat vähimmäishinta, jalostuskustannukset ja tuki viittaavat tämän artiklan soveltamista varten nykyisessä yhteisössä Kreikkaa lukuun ottamatta voimassa oleviin määriin.